

LÄÄNE-NIGULA VALLAVALITSUS

KORRALDUS

Taebla ............. nr 2-3/..-..

## Päikeseelektrijaama rajamiseks projekteerimistingimuste andmine

Lääne-Nigula Vallavalitsusele on esitatud projekteerimistingimuste taotlus Variku külas asuvale Tööstuse maaüksusele 100 kW võimsusega päikeseelektrijaama rajamiseks.

Tööstuse maaüksuse (katastritunnus 53101:002:0118; pindala 3,12 ha) sihtotstarve on 100% maatulundusmaa. Maaüksus on hoonestamata ja kõlvikulises jaotuses on enamus metsamaa. Päikesepark on planeeritud rajada 16150 Vaisi-Kuijõe riigitee äärde Paldrema alajaama vahetusse lähedusse ca 2500 m2 suurusele alale. Tööstuse maaüksus asub hajaasustusalal ja lääne poole jäävad tootmismaad (Töökoja ja Halli katastriüksused). Lähimad eluhooned jäävad päikesepargi planeeritavast asukohast ca 130 m kaugusele (ida pool asuval Põlluotsa maaüksusel) ja ca 280 m kaugusel (kagu suunas asuval Ullaste maaüksusel).

Maa-ameti kitsenduste kaardi alusel põhjustavad maaüksusel kitsendusi piirnev riigitee ja maaüksust läbivad 10 kV elektriõhuliinid. Lääne-Nigula valla üldplaneeringu järgi asub Tööstuse maaüksus hajaasustuses, rohevõrgustiku tugialal ja arheoloogiatundlikul alal.

Valla üldplaneeringu järgi ei asu maaüksus detailplaneeringu koostamise kohustusega alal ja üldplaneering ei näe ette ka päikesepargi rajamiseks detailplaneeringu koostamise kohustust. Seega võib ehitusprojekti koostamise aluseks anda projekteerimistingimused.

Avalikkuse kaasamiseks korraldati menetlus avatud menetlusena (ehitusseadustiku § 31 lõige 1). Projekteerimistingimuste eelnõu avalikustati Lääne-Nigula valla kodulehel <https://www.laanenigula.ee/projekteerimisteated> .

Projekteerimistingimuste eelnõu on saadetud arvamuse andmiseks Muinsuskaitseametile (kas arheoloogilise uuringu läbiviimine on vajalik) ning Põlluotsa ja Ullaste maaüksuste (elamumaad) omanikele.

Päikeseelektrijaama ehitamiseks keskkonnamõju eelhinnangu koostamise ja keskkonnamõju hindamise kohustus puudub, sest planeeritav tegevus ei kuulu keskkonnamõju hindamise ja keskkonnajuhtimissüsteemi seaduse § 6 lõikes 1 toodud olulise keskkonnamõjuga tegevuste hulka ega Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonna mõjude hindamise vajalikkuse eelhinnang, täpsustatud loetelu“ § 2-s toodud loetelusse.

Projekteerimistingimuste andmine ei too kaasa koheseid ja otseseid mõjutusi. Omavalitsuse poolsete projekteerimistingimuste andmisel võib tekkida arendajal ootus projekti elluviimiseks kui on täidetud projekteerimisnormid. Silmas tuleb pidada edasisi tegevusi kogu projekteerimisprotsessi vältel. Enam vajavad tähelepanu muudatused tavapärases maakasutuses.

Maakatastriseadus § 18 lõike 1 punkt 3 ja lõige 2 loovad eelduse projekteerimistingimuste andmisel katastriüksuse sihtotstarbe muutmiseks.

Juhul kui päikeseelektrijaama projekteerimisel arvestatakse projekteerimise käigus saadud ettepanekuid ja tehakse koostööd keskkonda (sealhulgas elukeskkonda) parimal viisil sobituvate lahenduste leidmisel projekti kooskõlastamise käigus, saab arendaja eeldada, et projekteeritud lahenduse rakendamisel soovitud asukohas ei teki vastuseisu.

Lähtudes 21.11.2022 esitatud projekteerimistingimuste taotlusest nr 2211002/13263 ning vastavalt ehitusseadustiku § 26, § 28, § 33, keskkonnamõju hindamise ja keskkonna-juhtimissüsteemi seaduse § 6 lg 1 ja 2, § 8 lg 1 ja 2, Lääne-Nigula Vallavolikogu 27.12.2017 määruse nr 11 “Planeerimisseaduse ja ehitusseadustiku rakendamine Lääne-Nigula vallas” § 8 p 1, annab Lääne-Nigula Vallavalitsus

**k o r r a l d u s e:**

1. Anda projekteerimistingimused Variku külas asuvale Tööstuse katastriüksusele (katastritunnus 53101:002:0118; pindala 3,12 ha; kinnistusregistriosa nr 1986232; sihtotstarve 100% maatulundusmaa) 100 kW võimsusega päikeseelektrijaama rajamiseks vajaliku ehitusprojekti koostamiseks.

2. Ehitus- ja planeerimisnõunikul koostada ja allkirjastada projekteerimistingimused ehitisregistris.

3. Projekteerimistingimused kehtivad viie aasta jooksul korralduse vastuvõtmisest.

4. Ehitustegevus on keelatud enne ehitusloa väljastamist.

5. Korraldus jõustub teatavakstegemisest.

6. Käesolevat korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Lääne-Nigula Vallavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

*/allkirjastatud digitaalselt/*

*/allkirjastatud digitaalselt/*

Aivar Riisalu

vallavanem Airi Läänemets

vallasekretär